陈师道
石氏画苑
卒行无好步，事忙不草书。
能事不促迫，快手多麤疏。
加看荷苇槲叶扇，崔家仲叔三人俱。
扫除事物费岁月，收定神气忘形躯。
恍然有得夺天巧，衰颜生态能相如。
市师信手无赢余，一日画出东封图。
眼前百口怪神速，背後千指争邪{外厂内歈}。
君家画苑倾东都，锦囊玉轴行盈车。
补完破碎收亡逋，欲得不计有与无。
问君此病何当祛，君言无事聊自娱。
世间何事非迷途，挟策未必贤樗蒲。
苑中最爱文与苏，情亲不独生同闾。
自谓知子谁如余，叔也不痴回不愚。
怜君用意常勤劬，挥毫洒墨填空虚。
风梢雨叶出新意，老树僵立何年枯。
我生百事不留意，外物不足烦敺除。
翰墨才能记名字，模临写貌无工夫。
见溺不救危不扶，独无一物充庖厨。
看君发漆颜丹朱，意气健如生马驹。
逢人不信六十余，郁然一茎无白须。
吕翁落寞起钓屠，南山四老东宫须。
人生晚达有如此，应笑虞翻早著书。